PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument Návrh NARIADENIE RADY o spoločnom podniku pre palivové články a vodík 2 /* SWD/2013/0261 final */





PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument Návrh NARIADENIE RADY o spoločnom podniku pre palivové články a vodík 2 1. Účel, postupy a hlavný záver posúdenia vplyvu 1. Účelom tohto dokumentu je posúdiť rôzne možnosti politiky pre realizáciu programu výskumu a inovácií palivových článkov a vodíka na základe programu Horizont 2020 vzhľadom na to, že sa blíži ukončenie činnosti spoločného podniku pre palivové články a vodík a musia sa prijať rozhodnutia, čo sa bude robiť ďalej. Posudzované možnosti politiky sú tieto: · možnosť politiky 1: pokračovanie verejno-súkromného partnerstva v oblasti palivových článkov a vodíka v súčasnej forme (spoločný podnik) v rámci programu Horizont 2020. Ide o základný scenár, podľa ktorého sa posudzujú všetky ostatné možnosti; · možnosť politiky 2: používanie spoločných výskumných projektov na základe rámcového programu EÚ Horizont 2020, takže činnosť súčasného spoločného podniku pre palivové články a vodík sa nepredĺži; · možnosť politiky 3: realizácia programu Horizont 2020 pre technológie palivových článkov a vodíka prostredníctvom zmluvného verejno-súkromného partnerstva; · možnosť politiky 4: vykonávanie verejno-súkromného partnerstva v oblasti palivových článkov a vodíka prostredníctvom modernizovaného spoločného podniku prispôsobeného programu Horizont 2020. 2. V analýze sa u všetkých možností predpokladal rovnaký celkový príspevok EÚ. 3. Z porovnania rôznych možností politiky sa dospelo k záveru, že možnosť politiky 4 je najefektívnejšia na riešenie základných príčin problémov a dosiahnutie stanovených cieľov. Toto posúdenie podporujú výsledky konzultácií so zainteresovanými stranami a verejných konzultácií. 4. Komisia pri spracovávaní tohto posúdenia vplyvu uskutočnila konzultácie s priemyslom a výskumnou sférou, členskými štátmi a verejnosťou. Vykonalo sa to prostredníctvom zasadnutí, prieskumov a konzultácií. Začala sa štúdia zainteresovaných strán o trendoch, pokiaľ ide o investície, pracovné miesta a obrat v sektore palivových článkov a vodíka. Okrem toho sa v júli 2012 začali verejné konzultácie, aby sa zhromaždili názory ostatných zainteresovaných strán a širšej verejnosti. 2. Vymedzenie problému a súvislosti 5. Európska únia prijala v roku 2009 súbor právnych predpisov (známych ako „klimaticko-energetický balík“), v ktorom sa stanovuje rad hlavných cieľov v oblasti energie na rok 2020 so záväznými úlohami pre členské štáty: znížiť emisie skleníkových plynov o 20 % a až o 30 %, ak budú na to vhodné podmienky; zvýšiť podiel energie z obnoviteľných zdrojov na 20 % a zvýšiť energetickú účinnosť o 20 %. Táto energetická politika je hlavným príspevkom k dosiahnutiu cieľa stratégie Európa 2020 na zabezpečenie inteligentného, udržateľného a inkluzívneho rastu. 6. V pláne postupu v energetike do roku 2050, ktorý Komisia prijala 15. decembra 2011, sa skúmajú cesty k bezpečnému, konkurencieschopnému a bezuhlíkovému energetickému systému do roku 2050. V pláne sa zdôrazňuje dôležitá úloha, ktorú bude hrať prechod na obnoviteľné zdroje energie, riadenie elektrickej energie novým spôsobom a prechod na alternatívne palivá vrátane vodíka. 7. Dňa 23. januára 2013 Komisia prijala oznámenie „Ekologická energia pre dopravu: Európska stratégia pre alternatívne palivá“, ku ktorej bol pripojený legislatívny návrh stanovujúci záväzné ciele pre vybudovanie minimálnej infraštruktúry pre alternatívne palivá s osobitných dôrazom na spoločné normy. Vodík je jeden z alternatívnych palív zaradených do balíka. 8. Vodík, ako čistý nosič energie, a palivové články, ako účinné meniče energie, sú technológie poskytujúce cestu pre ekologické systémy, ktoré znižujú emisie, zvyšujú energetickú bezpečnosť a stimulujú hospodárstvo. Ich potenciálne uplatňovanie zahŕňa mnoho strategických sektorov, ako je výroba elektrickej energie a pozemná doprava, a očakáva sa, že v dlhodobom horizonte prispejú k energetickým a klimatickým cieľom EÚ. 9. Od predchádzajúcich rámcových programov (ďalej len „RP“) EÚ Európska komisia na úrovni EÚ podporila výskum a vývoj technológií palivových článkov a vodíka s úrovňami financovania, ktoré sa časom postupne zvyšovali (napr. 145 miliónov EUR v RP5, 315 miliónov EUR v RP6). 10. Nariadením Rady (ES) 521/2008 bol v roku 2008 založený spoločný podnik pre palivové články a vodík na obdobie do 31. decembra 2017, zriadený ako verejno-súkromné partnerstvo so spoločným financovaním v rovnakom podiele 50/50 z prostriedkov dvoch zakladajúcich členov, Európskej Komisie a priemyselného zoskupenia pre palivové články a vodík. Krátko po založení spoločného podniku pre palivové články a vodík sa výskumné zoskupenie stalo jeho členom. Maximálny príspevok EÚ na spoločný podnik pre palivové články a vodík je 470 miliónov EUR. 11. Návrh Komisie na program Horizont 2020 predpokladá činnosti, ktoré podporujú technológie palivových článkov a vodíka v rámci spoločenských výziev „Bezpečná, čistá a efektívna energia“ a „Inteligentná, ekologická a integrovaná doprava“. 12. Aj keď je sektor palivových článkov a vodíka malý, má strategický význam z dôvodu jeho reťazového účinku, napr. na európsky automobilový priemysel. Odhaduje sa, že do roku 2040 – 2050 bude mať 10 – 15 % všetkých automobilov vyrábaných v EÚ pohon na palivové články. Ak sa Európa nestane konkurencieschopným poskytovateľom technológií palivových článkov a vodíka, bude to mať za následok podstatné straty pracovných miest v európskom automobilovom priemysle. 13. Musia sa zvládnuť mnohé technologické úlohy a úlohy týkajúce sa nákladov. Napriek pokroku v minulých rokoch sa zatiaľ vo väčšine aplikácií nedosiahla úroveň výkonnosti, spoľahlivosti a nákladov potrebná na rozsiahle zavádzanie a do roku 2020 bude treba v oblasti výskumu a vývoja vyvíjať vytrvalé úsilie, aby tieto riešenia boli schopné konkurovať technológiám existujúcim na trhu. 14. Základnými príčinami problémov je zlyhanie trhu v prípade tých, ktorí prichádzajú s týmito technológiami ako prví, neoptimálne presadzovanie dostupného financovania a roztrieštenosť a nedostatok kritickej masy. · Zlyhanie trhu. Zavádzanie a predaj palivových článkov v plnom rozsahu brzdia hlavne 1) vysoké náklady palivových článkov a 2) chýbajúca infraštruktúra na distribúciu vodíka. Problém, či bola skôr „sliepka alebo vajce“, sťažuje každému aktérovi, aby prišiel s ponukou ako prvý. Okrem toho prínosy pre spoločnosť a pre životné prostredie, ktoré by z týchto technológií vyplynuli, sa v krátkodobom horizonte nedajú „internalizovať“ a vyjadriť v peňažných hodnotách. Tieto úlohy nebude možné zvládnuť len pomocou samotných trhových síl alebo rozptýlených verejných a súkromných iniciatív. · Potreba využívania pákového efektu dostupného financovania. Miera a rozsah agendy priemyselného výskumu v oblasti vývoja technológií palivových článkov a vodíka v rokoch 2014 – 2020 prekračuje možnosti jednotlivých podnikov alebo členských štátov, pokiaľ ide o finančný záväzok, ako aj zapojené výskumné kapacity. · Roztrieštenosť a nedostatok kritickej masy. Sektor je rozptýlený medzi rôznymi štátmi, oblasťami činnosti (energetika, doprava) a subjektmi. Táto skutočnosť obmedzuje výmenu a spoločné využívanie poznatkov a skúseností. Je potrebná koordinácia činností rôznych zainteresovaných strán v oblasti palivových článkov a vodíka na úrovni EÚ. 15. Existujúci spoločný podnik pre palivové články a vodík zaviedol značné portfólio projektov strategického významu. Dosiahlo sa uvedenie niektorých predchádzajúcich aplikácií, napr. vysokozdvižných vozíkov a malých záložných napájacích zdrojov, na trh. Dosiahol sa značný pokrok v energetických aj dopravných aplikáciách. Táto skutočnosť takisto povzbudila priemysel, členské štáty a výskumnú komunitu, aby vynakladali viac vlastných zdrojov. Účasť priemyslu a malých a stredných podnikov je stála a podstatne vyššia ako v RP7. 16. V priebežnom hodnotení dokončenom v roku 2011 s pomocou nezávislých expertov sa dospelo k záveru, že koncepcia spoločného podniku všeobecne úspešne zvyšuje verejno-súkromné činnosti v oblasti technického rozvoja a demonštračných činností a zaisťuje stabilitu pre sféru výskumu a vývoja. Celkové technické ciele spoločného podniku pre palivové články a vodík boli vyhodnotené ako ambiciózne a konkurencieschopné. 3. Ciele 17. Všeobecným cieľom spoločného podniku pre palivové články a vodík 2 na roky 2014 – 2024 je rozvíjať silný, udržateľný a celosvetovo konkurencieschopný sektor palivových článkov a vodíka v Únii. To umožní podporovať politiky EÚ pre udržateľné energetické a dopravné systémy, zmierňovanie vplyvu zmeny klímy a priemyselnú konkurencieschopnosť, ako sú zahrnuté do stratégie Európa 2020 pre rast, a hlavný cieľ EÚ na podporu inteligentného, udržateľného a inkluzívneho rastu. 18. Uvedený všeobecný cieľ je preto prevedený do týchto osobitných a operačných cieľov, ktoré sa majú dosiahnuť v roku 2020: Osobitné ciele · znížiť výrobné náklady na systémy palivových článkov, ktoré sa majú používať v dopravných aplikáciách, a súčasne predĺžiť ich životnosť na úroveň, na ktorej budú schopné konkurovať konvenčným technológiám, · zvýšiť elektrickú účinnosť a životnosť rôznych palivových článkov používaných na výrobu energie so súčasným znížením nákladov na úroveň, na ktorej budú schopné konkurovať konvenčným technológiám, · zvýšiť energetickú účinnosť výroby vodíka z vody elektrolýzou a súčasne znížiť kapitálové náklady tak, aby kombinácia systému vodíka a palivových článkov bola schopná konkurovať alternatívam dostupným na trhu, a · v rozsiahlom meradle demonštrovať uskutočniteľnosť používania vodíka na podporu integrácie obnoviteľných zdrojov energie do energetických systémov, a to aj prostredníctvom jeho používania ako konkurencieschopného média na skladovanie elektrickej energie vyrábanej z obnoviteľných zdrojov energie. Operačné ciele · zosilniť účinok súkromných a verejných investícií (vrátane z členských štátov) do VaV a inovácií technológií palivových článkov a vodíka na úroveň v hodnote aspoň dvakrát takej, ako je príspevok EÚ, · udržať účasť MSP na činnostiach na úrovni súčasných 25 % alebo ju podľa možnosti zvýšiť, · uvoľniť potenciál excelentnosti a invenčnosti v členských štátoch a regiónoch, najmä potenciál tých, ktoré sú podporované zo štrukturálnych fondov EÚ, v oblasti technológií palivových článkov a vodíka tak, že budú pripravovať demonštračné projekty o technológiách palivových článkov a vodíka, · zabezpečiť efektívnu realizáciu programu zameraného na technológie palivových článkov a vodíka, najmä podstatným skrátením času od podania žiadosti po udelenie grantu a času do prevzatia platieb. 4. Posudzované možnosti politiky 19. V tomto posúdení vplyvu sa rozoberajú štyri možnosti politiky pre organizovanie výskumu a inovácií v oblasti palivových článkov a vodíka v priebehu budúceho programového obdobia 2014 – 2020. Možnosť „žiadna akcia EÚ“, ktorá znamená zastavenie verejného financovania výskumu na úrovni EÚ, bola zamietnutá; výskum palivových článkov a vodíka je zaradený do rámcového programu pre výskum a inovácie Horizont 2020 ako súčasť úsilia zameraného na rozvoj kľúčových technológií pre udržateľné energetické a dopravné systémy. Štyri možnosti politiky sú tieto: · Možnosť politiky 1: verejno-súkromné partnerstvo v oblasti palivových článkov a vodíka v súčasnej forme (spoločný podnik) v rámci programu Horizont 2020 (vývoj za nezmenených okolností) V prípade scenára „vývoj za nezmenených okolností“ sa ráta s pokračovaním spoločných podnikov v rámci programu Horizont 2020 tak, ako existujú v súčasnej dobe podľa 7. rámcového programu, t. j. so zachovaním ich súčasného rozsahu cieľov a súčasných vykonávacích opatrení (správa, rozpočtové pravidlá, pravidlá financovania atď.) · Možnosť politiky 2: využívanie spoločných výskumných projektov na základe rámcového programu EÚ Horizont 2020, takže činnosť súčasného spoločného podniku pre palivové články a vodík sa nepredĺži. Výskum a vývoj by sa realizoval pomocou štandardných systémov financovania rámcového programu EÚ a jednotlivo prostredníctvom vnútroštátnych a regionálnych programov. Znovu by sa zaviedol komitologický postup. Verejná podpora EÚ by závisela od ročných a dvojročných rozpočtov a pracovných programov a nebola by zaručená. Priemysel a výskumné subjekty by už neboli vedúcou silou pri stanovovaní priorít a časových harmonogramov programu. · Možnosť politiky 3: Realizácia programu Horizont 2020 pre technológie palivových článkov a vodíka prostredníctvom zmluvného verejno-súkromného partnerstva Útvary Komisie alebo výkonná agentúra by v priebehu zmluvného verejno-súkromného partnerstva riadili projekty v rámci postupných pracovných programov. Verejno-súkromné partnerstvo medzi Európskou komisiou a príslušnými zainteresovanými stranami by sa potvrdilo podpisom zmluvnej dohody. Zainteresované strany z priemyslu a výskumu by boli oficiálne požiadané o stanovisko k rozsahu a cieľom programu, ale nespolurozhodovali by. Trvalá a stabilná úroveň verejnej podpory EÚ pre technológie palivových článkov a vodíka by nemohla byť zaručená, lebo rozpočet by podliehal každoročnému rozhodnutiu, aj keď by bol stanovený celkový rozpočet na roky 2014 – 2020. · Možnosť politiky 4: verejno-súkromné partnerstvo v oblasti palivových článkov a vodíka prostredníctvom modernizovaného spoločného podniku prispôsobeného programu Horizont 2020 „Modernizovaný spoločný podnik“ poskytne možnosť preorientovať ciele a činnosti spoločného podniku pre palivové články a vodík a štrukturalizovať program okolo dvoch hlavných pilierov inovácií príslušne vyhradených pre energetické a dopravné systémy a jeden blok prierezových výskumných činností. Umožní to klásť väčší dôraz na energetické aplikácie, najmä na používanie vodíka ako skladovacieho média pre obnoviteľnú elektrickú energiu, na infraštruktúru vodíka a rôzne činnosti na podporu uvádzania na trh. Umožní to klásť aj väčší dôraz na rozsiahle demonštračné činnosti. Možnosť „modernizovaného spoločného podniku“ sa opiera o skúsenosti z minulosti a získané poznatky a ďalej zlepšuje návrh a vhodnosť nástroja na riešenie nových úloh v rámci programu Horizont 2020 zjednodušením administratívnych a finančných postupov a pravidiel účasti. Umožnilo by sa aj posilnenie koordinácie s členskými štátmi a spolupráce s regiónmi. 5. Porovnanie možností politiky a určenie preferovanej možnosti 20. Keďže možnosť politiky 4 je jediná, ktorou sa poskytuje podpora činnostiam uvádzania na trh, hodí sa najlepšie na vyvinutie ďalšieho pákového efektu zo strany priemyslu a iných zainteresovaných strán na činnosti zavádzania. Zaisťuje stabilnú kritickú masu pozdĺž hodnotového reťazca palivových článkov a vodíka vrátane poskytovateľov infraštruktúry a vodíka, čo uľahčuje súčasné zahrnutie rozvoja technológie a infraštruktúry a prispieva tak k riešeniu problému, čo bolo skôr, sliepka alebo vajce. 21. Možnosti založené na spoločnom podniku (možnosti politiky 1 a 4) sú najefektívnejšie pri riešení základných príčin problému, t. j. zmierňujú zlyhanie trhu, posilňujú účinok dostupného financovania a zaisťujú kritickú masu. Po prvé, správa zdieľaná priemyslom, výskumnou sférou a ES umožňuje úzku koordináciu a stanovenie priorít programu výskumu a vývoja, čo pomáha vytvárať správne produkty, aplikácie a normy. Po druhé, dlhodobý rozpočtový a realizačný plán zaisťuje stabilitu a povzbudzuje priemysel, členské štáty a výskumnú komunitu, aby vynakladali viac prostriedkov z vlastných zdrojov. Pri pohľade na programové obdobie 2014 – 2020 súkromný sektor zapojený do súčasného spoločného podniku očakáva potrebu vynaložiť ďalšie investície vo výške 4 miliárd EUR. Po tretie, členovia zoskupení spoločného podniku pre palivové články a vodík tvorí základné subjekty aktívne v danom sektore v Európe. Predstavuje to kritickú masu, ťažisko, z ktorého sa dajú vytvárať koalície a ktoré môže komunikovať jednotným silným hlasom. 22. Porovnanie rôznych možností politiky vedie k záveru, že možnosť politiky 4 je najefektívnejšia na riešenie základných príčin problému a dosiahnutie stanovených cieľov. Možnosť politiky 4 (modernizovaný spoločný podnik) by umožnila aj zahrnutie odporúčaní z priebežného hodnotenia spoločného podniku pre palivové články a vodík. 23. Zainteresované strany tento záver jednoznačne podporujú. Z prieskumu medzi zainteresovanými stranami vyplýva, že 93 % príjemcov je za pokračovanie spoločného podniku. V odpovediach priemyselného zoskupenia sa najmä uvádza, že modernizovaný spoločný podnik (možnosť politiky 4) má najväčší dosah. Zdôrazňujú to výsledky verejných konzultácií, ktoré ukazujú, že väčšina respondentov je za pokračovanie fungovania spoločného podniku v modernizovanej forme, t. j. možnosť politiky 4. 6. Vykonávanie, rozpočet a riadenie 24. Program výskumu a inovácií realizovaný spoločným podnikom pre palivové články a vodík 2 v období 2014 – 2020 je štruktúrovaný okolo dvoch hlavných pilierov inovácií príslušne vyhradených pre dopravné a energetické systémy a jedného bloku prierezových výskumných činností. Dva piliere inovácií majú oblasť, ktorá sa prekrýva (integrované energetické a dopravné systémy). Modernizovaný spoločný podnik bude klásť väčší dôraz na energetické aplikácie (najmä na používanie vodíka na skladovanie obnoviteľnej elektrickej energie) a činnosti na podporu uvádzania na trh. Okrem toho zvýši podiel demonštračných činností. 25. Navrhovaný maximálny príspevok EÚ na spoločný podnik pre palivové články a vodík 2 je 700 miliónov EUR. Táto suma bola stanovená, aby sa splnili špecifické a prevádzkové ciele opísané v posúdení vplyvu. Navrhovaný rozpočet je vyšší ako 470 miliónov EUR vyčlenených pre existujúci spoločný podnik. Toto zvýšenie odráža skutočnosť, že modernizovaný spoločný podnik bude mať inak zamerané priority, čo má za následok aj nové zameranie rozpočtu. Súkromné financovanie spoločného podniku pre palivové články a vodík 2 sa bude vykonávať v rámci výziev na podávanie návrhov aj mimo nich. 26. Program spoločného podniku pre palivové články a vodík 2 realizuje v súlade so súčasnou štruktúrou programová kancelária, a to pod dohľadom správnej rady spoločného podniku pre palivové články a vodík 2. Správna rada sa skladá zo zástupcov priemyselného zoskupenia (šesť miest), ES (tri miesta) a výskumného zoskupenia (jedno miesto). Správna rada prevedie ciele spoločného podniku do viacročného plánu plnenia a ročných plánov plnenia. 27. Komisia vykoná záverečné, ako aj strednodobé hodnotenia spoločného podniku pre palivové články a vodík 2 s pomocou nezávislých expertov. Výkonnosť spoločného podniku sa bude monitorovať s použitím hlavných ukazovateľov výkonnosti v súlade s jeho konkrétnymi cieľmi.